පොසොන් උත්සව සමය තුළ අනුරාධපුර පූජා නගරය වෙළෙඳ පුරයක් කර ගන්නේ නම් පොසොන් උත්සව කමිටුවෙන් මහා සංඝයාවහන්සේ ඉවත් කිරීමට පියවර ගන්නා ලෙසත් කමිටුවෙන් ඉවත් කිරීම පිළිබඳව තමන් වහන්සේ කිසිදු විරෝධතාවක් නොදක්වන බවත් රුවන්වැලි චෛත්‍යාරාමාධිපති පල්ලේගම හේමරතන හිමියෝ පැවසූහ.ඉකුත් 16 වැනිදා අනුරාධපුර දිස්ත්‍රික් ලේකම් මහින්ද සෙනවිරත්න මහතාගේ ප්‍රධානත්වයෙන් එම රැස්වීම් ශාලාවේ පැවති ප්‍රථම පොසොන් කමිටු රැස්වීමේ දී උන්වහන්සේ මෙම යෝජනාව කළහ.ගෙවීගිය වසරවලදී පැවති පොසොන් උත්සව විශේෂයෙන්ම වානිජ අගයක් ගත් බවත් ආගමික වතාවත් සඳහා පැමිණි බැතිමතුන්හට මේ හේතුවෙන් මහත් අසාධාරණයක් සිදුවූ බවත් උන්වහන්සේ පැවසූහ.ශබ්ද විකාශන යන්ත්‍ර යොදා ගනිමින් වෙළෙඳ ප්‍රචාරක කටයුතු සිදු කිරීම, සැලසුමකින් තොරව පූජා නගරය තුළ විවිධ වූ වෙළෙඳ කටයුතු සිදු කිරීම, අනුරාධපුර සිංහ කණුව අසල වෙළෙඳ පුරයක් බවට පත් කිරීම, සීමාවන් ඉක්මවමින් පූජා නගරය තුළ ප්‍රචාරක පුවරු සවිකිරීම දිගින් දිගටම සිදුවූ බවත් එම කටයුතු අවම කිරීම පොසොන් උත්සව කමිටුවේ වගකීම හෙයින් ඊට පියවර නොගැනීම හේතුවෙන් මහ සඟරුවන මේ තීරණයට එළැඹි බවත් හේමරතන හිමියෝ කීහ.පූජා නගර සීමාවෙන් බැහැරව යම් ආයතනයකට වෙළෙඳ ප්‍රචාරක කටයුත්තක නිරත වීමට අවශ්‍ය නම් 90%ක් බුද්ධාලම්බන පී‍්‍රතිය ඇතිවන පරිදිත් 10% වෙළෙඳ ප්‍රචාරය සඳහාත් වෙළෙඳ පුවරු සකස්විය යුතු බවද කමිටුවේදී තීරණය විය.රලපනාවේ ධම්මජෝති, ඉහළ හල්මිල්ලෑවේ රතනපාල, කල්ලන්චියේ රතනසාර යන නාහිමිවරුන් මෙන්ම අනුරාධපුර නගරාධිපති එච්.පී. සෝමදාස, අතිරේක දිසාපති කේ. බී. හෙට්ටිආරච්චි, ජ්‍යෙෂ්ඨ නියෝජ්‍ය පොලිස්පති සී. ඩී. වික්‍රමරත්න මහත්වරු ඇතුළු නිලධාරීහු රැසක් මේ අවස්ථාවට සහභාගි වූහ..